La disposició final segona de la Llei 5/2007, de 4 de juliol, de mesures fiscals i financeres, ha autoritzat el Govern perquè, en el termini d'un any des de la seva entrada en vigor, aprovi un text únic que refongui, amb facultats per a la regularització, l'aclariment i l'harmonització, la normativa amb rang de llei reguladora de les caixes d'estalvis.
Aquesta normativa està composta per la Llei 15/1985, d'1 de juliol, de caixes d'estalvis, modificada per les lleis 6/1989, de 25 de maig, i 13/1993, de 25 de novembre.
Aquestes normes ja van ser objecte de refosa mitjançant el Decret legislatiu 1/1994, el qual, a la vegada, va ser modificat per la Llei 4/2000, de 26 de maig, i per la Llei 31/2002, de 30 de desembre, ambdues de mesures fiscals i administratives, i, recentment, per la Llei 14/2006, de 27 de juliol, que ha adequat la regulació de les caixes d'estalvis a les noves circumstàncies del context econòmic, social i financer, molt diferents de les existents el 1994.
Resulta, doncs, convenient reunir tota la normativa aprovada en un únic text legislatiu que en faciliti la utilització, alhora que desenvolupar, en exercici de l'habilitació legal, una tasca de revisió de la normativa existent a l'efecte d'aclarir i regularitzar aquells aspectes que la pràctica ha demostrat que requereixen una major precisió.
Així, a banda de correccions d'estil, que permeten adaptar el nou text a la normativa lingüística de no-discriminació per raó de gènere, els canvis més importants es refereixen als aspectes següents:
a) S'incorpora dins del text articulat el contingut de la disposició addicional cinquena de la Llei 4/2000, de 26 de maig, de mesures fiscals i administratives, per tal d'ubicar aquesta previsió dins la norma reguladora del seu objecte.
b) S'eliminen les repeticions d'algunes previsions que resulten innecessàries, per tal de simplificar el text articulat, alhora que es modifica la ubicació d'alguns continguts per aconseguir una estructura més sistemàtica.
c) S'actualitzen les referències a diverses institucions jurídiques, per tal d'adaptar-les a la seva denominació actual, alhora que es corregeixen alguns errors de les redaccions anteriors.
d) Es redueix significativament el nombre de disposicions de caràcter transitori, conservant únicament aquelles que mantenen la seva vigència en el moment d'entrada en vigor d'aquest Decret legislatiu.
En conseqüència, en exercici de l'autorització abans esmentada, d'acord amb el dictamen de Comissió Jurídica Assessora, a proposta del conseller d'Economia i Finances, i d'acord amb el Govern,
S'aprova el Text refós de la Llei de caixes d'estalvis de Catalunya, el text del qual es publica a continuació.
Totes les referències realitzades en altres disposicions a les lleis objecte de refosa s'entendran realitzades als articles corresponents del Text refós que s'aprova.
de la Llei de caixes d'estalvis de Catalunya
De la naturalesa i les funcions
Àmbit d'aplicació i naturalesa jurídica
Aquesta Llei s'aplica a les caixes d'estalvis amb domicili central a Catalunya.
Als efectes d'aquesta Llei, són caixes d'estalvis, amb mont de pietat o sense, les institucions financeres de caràcter social i de naturalesa fundacional, sense ànim de lucre, no dependents de cap altra empresa, dedicades a la captació, l'administració i la inversió dels estalvis que els són confiats, que presten llurs serveis a la comunitat, sota el Protectorat públic de la Generalitat, exercit per mitjà del Departament d'Economia i Finances.
Totes les caixes d'estalvis amb domicili central a Catalunya tenen la mateixa naturalesa jurídica i els mateixos drets i obligacions, i també la mateixa consideració per la Generalitat.
Principis d'actuació del Protectorat públic
El Protectorat públic, en el marc de les bases i l'ordenació de l'activitat econòmica general i de la política monetària de l'Estat, ha d'actuar d'acord amb els principis següents:
a) Estimular totes les accions legítimes de les caixes d'estalvis encaminades a millorar el nivell social i econòmic en el seu àmbit d'actuació.
b) Vigilar que les caixes d'estalvis compleixen llur funció economicosocial, de tal manera que facin una adequada política d'administració i d'inversió de l'estalvi privat.
c) Vetllar per la independència de les caixes d'estalvis i defensar-ne el crèdit, el prestigi i l'estabilitat.
Objecte de les caixes d'estalvis
L'objecte propi de les caixes d'estalvis és fomentar l'estalvi, fent una captació i una retribució adequades dels estalvis i invertint-los en el finançament d'actius d'interès general mitjançant les operacions econòmiques i financeres permeses per les lleis, i també fomentar el desenvolupament econòmic i social en llur àmbit d'actuació, d'acord amb els principis que inspiren la responsabilitat social i el bon govern de l'empresa.
Els excedents líquids d'aquestes operacions s'han de dedicar a constituir reserves i a fer obres socials, d'acord amb les bases de la legislació sobre aquesta matèria i seguint les orientacions del Protectorat de la Generalitat.
De conformitat amb l'apartat 1 d'aquest article i amb el que disposa l'article 2.a), tenen un caràcter preferent en la inversió de les caixes d'estalvis els finançaments atorgats a petites i mitjanes empreses, a empreses d'economia social i a infraestructures culturals.
Les caixes d'estalvis han de fer obra social pròpia i en col·laboració amb altres institucions públiques o privades.
El Govern ha d'acomplir una tasca orientadora en matèria d'obra social i assenyalar-hi les mancances i les prioritats, respectant, tanmateix, la llibertat de cada caixa d'estalvis quant a l'elecció de les inversions concretes i la forma de gestió i execució de cada actuació.
L'obra social la poden dur a terme els òrgans de les caixes directament o uns ens instrumentals, en forma de fundació privada subjecta a la legislació civil catalana, els quals han d'actuar d'acord amb els criteris del consell d'administració o, si n'hi ha delegat la fixació, de la comissió d'obres socials, als quals han de retre comptes.
Els estatuts de les caixes han de determinar el règim de drets i deures dels membres del patronat de la fundació tenint en compte el que els mateixos estatuts estableixen per als membres del consell d'administració, llevat del límit d'edat, i el que estableix la legislació sobre fundacions.
La denominació dels ens instrumentals ha de permetre identificar clarament llur vinculació amb la caixa d'estalvis respectiva.
Corresponen al Departament d'Economia i Finances, en l'àmbit específic de les seves competències, el control i la supervisió de l'actuació de la fundació, sens perjudici de les atribucions que la llei de fundacions reconegui a altres òrgans de l'Administració de la Generalitat.
De la creació, la fusió, la liquidació i el registre
La constitució de noves caixes d'estalvis a Catalunya s'ha de fer mitjançant escriptura pública, la qual ha de contenir:
a) Les circumstàncies específiques de les persones físiques o de les entitats fundadores.
b) La voluntat de constituir una caixa d'estalvis amb submissió a les disposicions vigents.
c) Els estatuts que n'han de regular el funcionament.
d) La dotació inicial, amb la descripció dels béns i els drets que la integren, llur títol de pertinença, llurs càrregues i el caràcter de l'aportació.
e) Les dades identificatives de les persones que constitueixen el patronat inicial de la fundació, les quals han de nomenar en la mateixa escriptura un director o una directora general.
Si la voluntat fundacional hagués estat manifestada en testament, ha de ser executada per les persones designades pel fundador o per la fundadora, les quals atorgaran l'escriptura pública de fundació complementant aquella voluntat d'acord amb aquesta Llei.
El patronat de la fundació té atribuïdes les funcions pròpies del consell d'administració, i ha d'aprovar els reglaments interns de la caixa d'estalvis.
El patronat ha d'iniciar el procés de constitució de la primera assemblea general en un termini no superior a nou mesos des de l'inici de l'activitat de la caixa d'estalvis.
En el primer consell d'administració, a més de les o dels vocals elegits, hi han de figurar amb veu i vot les persones membres del patronat fundacional, les quals cessaran al cap de dos anys de la constitució de la primera assemblea general, sens perjudici que puguin ser elegits com a vocals.
El director o directora general ha de ser ratificat pel primer consell d'administració que es constitueixi.
Correspon al conseller o la consellera d'Economia i Finances aprovar la fundació i els estatuts de la caixa d'estalvis i admetre-la en el Registre.
Des de la inscripció, la caixa d'estalvis gaudeix de personalitat jurídica i pot iniciar les seves activitats.
La inscripció és obligatòria, i només es pot denegar per incompliment dels requisits que estableix aquesta Llei o els reglaments que la despleguen, per notòria inadequació o insuficiència de la dotació fundacional per a l'objecte i les finalitats de la institució.
Les inscripcions concedides no són transmissibles per cap títol ni per cap causa jurídica.
Les regles especials d'intervenció i de control del Protectorat sobre les caixes d'estalvis de nova creació durant el període transitori, el qual no pot excedir els dos anys, s'han d'establir per reglament.
Una vegada passat el període transitori i després de la inspecció corresponent, la inscripció en el Registre esdevindrà definitiva.
Si el conseller o la consellera d'Economia i Finances denega la inscripció, en aplicació del que prescriu aquest article, o aquesta no es converteix en definitiva, s'ha d'aplicar, pel que fa a la destinació del patrimoni, el que estableix la norma fundacional o, si hi manca, el que hi hagi establert per al cas de dissolució i liquidació de caixes d'estalvis.
Per a les entitats domiciliades a Catalunya, les denominacions.caixa d'estalvis. i.mont de pietat. són privatives de les institucions inscrites en el Registre de Caixes d'Estalvis de Catalunya.
Cap entitat ni empresa no inscrita no pot emprar en la denominació, les marques, els rètols, el modelatge o els anuncis expressions que indueixin a error pel que fa a llur naturalesa.
Absorcions, fusions i modificacions d'estatuts
Les absorcions i les fusions de caixes d'estalvis amb domicili a Catalunya han de ser autoritzades pel Govern de la Generalitat.
En aquests casos, s'han d'observar les condicions següents:
a) Que l'entitat absorbida o les que es volen fusionar no estan en liquidació.
b) Que no en resulta perjudici per a les garanties de les persones impositores o creditores de les caixes d'estalvis que es pretenen integrar.
L'autorització ha de ser publicada al Diari Oficial de la Generalitat de Catalunya i als diaris de més circulació de la població on tenen el domicili central.
Les modificacions dels estatuts han de ser aprovades pel conseller o la consellera d'Economia i Finances, llevat del canvi de domicili central, el qual ha de ser autoritzat pel Govern de la Generalitat.
La dissolució i la liquidació voluntàries de caixes d'estalvis han de ser autoritzades pel Govern de la Generalitat.
El procés de liquidació sempre ha de ser controlat per un representant de la Generalitat nomenat pel Govern de la Generalitat a proposta del conseller o la consellera d'Economia i Finances, qui ha d'actuar sota la dependència directa del Govern de la Generalitat.
L'adjudicació dels béns resultants de la liquidació s'ha d'ajustar al que disposa la legislació catalana sobre fundacions privades.
Aquestes disposicions s'entenen sens perjudici de les normes estatals que regulen el fons de garantia de dipòsits.
En qualsevol cas, les institucions o els organismes competents establiran sistemes de col·laboració en l'exercici de les competències respectives.
Registre de Caixes d'Estalvis de Catalunya
Es crea el Registre de Caixes d'Estalvis de Catalunya.
S'hi han de fer constar, en la forma determinada pel Departament d'Economia i Finances:
a) La denominació de la institució.
d) La data de l'escriptura de fundació.
e) Les corporacions, les entitats o les persones fundadores.
f) Els estatuts i els reglaments.
g) L'ordre d'admissió en el Registre.
Pel que fa a les caixes d'estalvis constituïdes abans de la publicació de la Llei 15/1985, d'1 de juliol, de caixes d'estalvis de Catalunya, el Registre només ha de recollir les lletres a), b) i f) del punt 1 i, si són conegudes, la corporació, l'entitat o les persones fundadores.
Igualment, hi han de constar els acords del Govern de la Generalitat i del Departament d'Economia i Finances referents a la modificació d'estatuts, a les absorcions o les fusions, a la dissolució i a la liquidació.
Les dades del Registre són públiques.
Qualsevol persona interessada pot obtenir gratuïtament certificació de les dades que hi consten.
Publicació i comunicació dels acords
Tots els acords del Govern de la Generalitat i del Departament d'Economia i Finances a què es refereix aquest capítol han de ser publicats al Diari Oficial de la Generalitat de Catalunya i s'han de comunicar al Registre Especial d'Estatuts-Institucions Financeres.
L'administració, la gestió, la representació i el control de les caixes d'estalvis corresponen als òrgans de govern següents, les competències dels quals les estableix aquesta Llei:
Les persones membres integrants d'aquests òrgans han d'exercir llurs funcions en benefici exclusiu dels interessos de la caixa d'estalvis.
Els càrrecs de membre de l'assemblea general, de vocal del consell d'administració i de vocal de la comissió de control tenen caràcter honorífic i gratuït i no poden originar altres percepcions que les dietes per assistència i desplaçament establertes per la mateixa entitat d'acord amb les regles que determini el Protectorat que estableix aquesta Llei.
No obstant el que estableix l'apartat 1, l'exercici del càrrec de president o presidenta de la caixa d'estalvis es pot retribuir si així ho estableixen els estatuts de l'entitat, que també han d'establir el règim d'incompatibilitats corresponent en funció de la dedicació.
El consell d'administració ha de fixar la quantia de la retribució i l'ha de notificar al Protectorat a què fa referència l'apartat 1.
Aquestes circumstàncies també s'han d'incloure en l'informe anual de govern corporatiu de l'entitat.
L'assemblea general és l'òrgan suprem de govern i de decisió de les caixes d'estalvis.
Els seus membres tenen la denominació de consellers i conselleres generals, vetllen per la integritat del patrimoni, per la salvaguarda dels interessos de les persones dipositants i per la consecució dels fins d'utilitat pública de l'entitat, i fixen les normes directrius de l'actuació d'aquesta.
L'assemblea general està constituïda per un mínim de seixanta i un màxim de cent seixanta membres, que representen els sectors següents:
b) Les persones, les entitats o les corporacions fundadores.
c) Les corporacions locals i les entitats territorials creades per la Generalitat.
d) Els empleats i les empleades de la caixa d'estalvis.
e) Les fundacions, les associacions o les corporacions de caràcter cultural, científic, benèfic, cívic, econòmic o professional implantades en l'àmbit territorial d'actuació de la caixa d'estalvis, especialment en l'originari de l'entitat, amb una representació social o econòmica rellevant, que actuïn en àmbits relacionats amb la dimensió social o sectorial de les caixes d'estalvis, llevat de les vinculades directament o indirectament als sectors a què fan referència les lletres c) i d).
El nom d'aquestes entitats ha de constar explícitament en els estatuts de la caixa d'estalvis.
La responsabilitat de vetllar pel compliment del que prescriu aquesta Llei, en els diferents processos d'elecció dels consellers i conselleres generals, correspon al Departament d'Economia i Finances i a la comissió de control sortint.
La representació d'aquests sectors es distribueix en la manera que determinen els estatuts, dins els percentatges següents:
a) Entre el 15% i el 25% del total dels consellers i conselleres generals són elegits en representació dels ajuntaments o de les corporacions locals i les entitats territorials creades per la Generalitat dels àmbits territorials d'actuació de cada caixa d'estalvis.
Cada corporació pot designar, com a màxim, el 20% dels consellers i conselleres generals en representació de les corporacions locals.
b) Entre el 25% i el 35% són elegits en representació de les entitats o les persones fundadores i de les entitats a què fa referència la lletra e) de l'apartat 2 de l'article 15.
c) Entre el 30% i el 40% són elegits en representació de les persones impositores de la caixa d'estalvis.
d) Entre el 5% i el 15% són elegits en representació directa del personal fix de la plantilla de la caixa d'estalvis.
La representació de les administracions públiques i de les entitats i les corporacions de dret públic en els òrgans de govern de les caixes d'estalvis, fins i tot quan tenen la condició d'entitat fundadora, no ha de superar en conjunt el 50% dels drets de vot en cadascun dels òrgans esmentats.
Garanties sindicals dels representants del personal
Els membres dels òrgans de govern representants del personal tenen les mateixes garanties sindicals que les que estableix l'Estatut dels treballadors per a les persones membres del comitè d'empresa.
Requisits per accedir al càrrec de conseller o consellera general
Els consellers i conselleres generals han de complir els requisits següents:
a) Ser persona física major d'edat i tenir el domicili en la zona d'activitat de la caixa d'estalvis.
b) En el cas de representants de les persones impositores, tenir la condició de dipositant amb dos anys d'antiguitat i amb un saldo mitjà en comptes en l'exercici precedent a llur elecció no inferior a la xifra que es determinarà per reglament.
Si l'elecció es fa mitjançant compromissaris o compromissàries, aquests han de complir els requisits assenyalats per als consellers i conselleres generals.
c) No estar afectats per les incompatibilitats que regula l'article 19.
No poden exercir el càrrec de conseller o consellera general ni actuar com a compromissaris o compromissàries:
a) Les persones concursades no rehabilitades i les condemnades a penes que comporten la inhabilitació per a l'exercici de càrrecs públics.
b) Les persones que abans de llur designació o durant l'exercici del càrrec de conseller o consellera incorren en incompliment de llurs obligacions amb la caixa d'estalvis amb motiu de préstecs o crèdits o per impagament a aquesta de deutes de qualsevol mena.
c) Les persones administradores i les que siguin membres d'òrgans de govern de més de tres societats mercantils o cooperatives, i les que siguin presidentes, membres d'òrgans de govern, persones administradores, directores, gerents, assessores i empleades d'altres establiments o institucions de crèdit de qualsevol classe, condició o categoria o d'empreses dependents d'aquests o de la mateixa caixa d'estalvis, i de corporacions o entitats que promocionen, sostenen o garanteixen institucions o establiments de crèdit.
d) El personal funcionari al servei de l'Administració amb funcions que es relacionen directament amb les activitats pròpies de les caixes d'estalvis.
e) Els càrrecs públics de designació política de les administracions públiques i el president o presidenta de l'entitat o de la corporació fundadora de la caixa d'estalvis.
f) Les persones que hagin exercit durant més de vint anys, en la mateixa caixa o en una altra, els càrrecs de membre del consell d'administració o de director o directora general.
A aquests efectes, s'ha d'acumular el temps d'exercici en ambdós càrrecs encara que no s'hagin exercit continuadament.
Els consellers i conselleres generals no poden estar lligats a la caixa d'estalvis o a societats en les quals aquesta participa amb més d'un 25% del capital per contractes d'obres, serveis, subministraments o treballs retribuïts, pel període en què tenen aquesta condició i dins els dos anys següents, comptats a partir del cessament com a conseller o consellera, llevat de la relació laboral, quan aquesta condició la tenen per representació directa del personal de la caixa d'estalvis.
Els consellers i conselleres generals s'elegeixen per a un període de sis anys.
Els estatuts poden establir que els consellers i conselleres generals puguin ser reelegits.
El límit temporal d'exercici del càrrec de conseller o consellera general no pot superar els dotze anys de manera continuada o interrompuda.
Els consellers i conselleres generals s'han de renovar per meitats cada tres exercicis, respectant la proporcionalitat de les representacions que componen l'assemblea.
El procediment i les condicions per proveir les places vacants de consellers i conselleres generals s'han de determinar per reglament.
Els consellers i conselleres generals han de cessar en l'exercici de llurs càrrecs en els supòsits següents:
c) Per defunció o per incapacitat legal que impedeixi l'exercici del càrrec.
d) Per pèrdua de qualsevol dels requisits que condicionen llur elegibilitat.
e) Per incórrer en alguna de les incompatibilitats que regula aquesta Llei.
f) Per acord de separació adoptat amb causa justa i per majoria absoluta de l'assemblea general.
S'entén que existeix causa justa quan el conseller o consellera general incompleix els deures inherents al seu càrrec o perjudica amb la seva actuació, pública o privada, el prestigi, el bon nom o l'activitat de la caixa.
El cessament dels consellers i conselleres generals no ha d'afectar la distribució de llocs en el consell d'administració.
Funcions de l'assemblea general
Sens perjudici de les facultats generals del Protectorat, corresponen especialment a l'assemblea general les funcions següents:
a) Nomenar i revocar les persones membres del consell d'administració.
b) Nomenar i revocar les persones membres de la comissió de control.
c) Apreciar les causes de separació i de revocació de les persones membres dels òrgans de govern abans del compliment de llur mandat.
d) Aprovar i modificar els estatuts i els reglaments.
e) Acordar la liquidació i la dissolució de la caixa d'estalvis o autoritzar-ne la fusió amb d'altres.
f) Definir les línies generals del pla d'actuació anual de la caixa d'estalvis, a les quals s'han de sotmetre els altres òrgans de govern.
g) Aprovar la gestió del consell d'administració, la memòria, el balanç anual i el compte de resultats, i aplicar aquests resultats als fins propis de les caixes d'estalvis.
h) Aprovar la gestió de l'obra social i aprovar els seus pressupostos anuals i llur liquidació.
i) Tractar de qualssevol altres assumptes que sotmetin a la seva consideració els òrgans facultats a aquest efecte.
Convocatòria i funcionament de l'assemblea general
L'assemblea general ha de ser convocada pel consell d'administració amb una antelació mínima de quinze dies, en la forma que estableixen els estatuts de cada institució.
La convocatòria ha de ser comunicada als consellers i conselleres generals, ha d'expressar el dia, l'hora i el lloc de reunió i l'ordre del dia, i també el dia i l'hora de reunió en segona convocatòria, i s'ha de publicar, com a mínim, deu dies abans de la sessió, en un diari d'àmplia circulació en la zona d'actuació de la caixa d'estalvis.
També s'ha de publicar al Diari Oficial de la Generalitat de Catalunya i al Butlletí Oficial de l'Estat si la caixa d'estalvis té sucursals fora de Catalunya.
L'assemblea general necessita, per constituir-se vàlidament, l'assistència de la majoria dels seus membres, en primera convocatòria; en segona convocatòria és vàlida la constitució sigui quin sigui el nombre de persones presents.
Per al debat i l'adopció d'acords sobre les matèries a què fan referència les lletres c), d) i e) de l'article 22, cal l'assistència, en primera convocatòria, de les dues terceres parts, i en segona convocatòria, de la majoria de les persones membres de l'assemblea.
Les sessions de l'assemblea general poden ser ordinàries o extraordinàries.
Cada conseller i consellera general té dret a un vot, que no pot delegar.
Els acords es prenen per majoria simple, si els estatuts no ho fixen altrament.
L'assemblea general és presidida pel president o presidenta de la caixa d'estalvis o, si s'escau, per una de les vicepresidentes o un dels vicepresidents, per ordre, i, si hi manca, pel vocal de més edat del consell d'administració.
Actua com a secretari o secretària qui ho és del consell d'administració.
Obligatòriament s'ha de tenir una reunió anual ordinària.
L'assemblea ha de ser convocada i tinguda dins el primer semestre natural de cada exercici, amb la finalitat de sotmetre a aprovació la memòria, el balanç i el compte de resultats, i també el projecte d'aplicació dels excedents, el projecte de dotació de l'obra social i la renovació de càrrecs del consell d'administració i de la comissió de control, si s'escau.
Dins els quinze dies anteriors a la tinguda de l'assemblea els consellers i conselleres generals poden examinar en el domicili de l'entitat la documentació justificativa de la memòria, el balanç i el compte de resultats, la rendició de comptes i el pressupost de l'obra social, l'informe de la comissió de control i l'informe de les auditories fetes.
Les altres condicions de convocatòria i de funcionament de les assemblees generals les han de determinar les normes que despleguen aquesta Llei.
La renovació dels òrgans de govern es produeix dins el primer semestre natural de l'exercici que correspongui en l'assemblea general ordinària o en l'assemblea extraordinària tinguda a continuació de l'anterior.
A més de l'assemblea ordinària que estableix l'article 25, el consell d'administració pot convocar assemblea general extraordinària sempre que ho consideri convenient per als interessos socials.
Ho ha de fer també a petició d'un terç de les persones membres de l'assemblea, d'un terç de les persones membres del consell d'administració o per acord de la comissió de control.
La petició ha d'expressar l'ordre del dia a què s'ha de limitar el contingut de l'assemblea.
La convocatòria s'ha de fer dins de quinze dies comptadors des de la presentació de la petició.
Del consell d'administració, del president o presidenta i de les comissions delegades
El consell d'administració, com a òrgan delegat de l'assemblea general, té encomanats el govern, la gestió, l'administració i la representació de la caixa d'estalvis, amb plenitud de facultats i sense més limitacions que les reservades expressament a l'assemblea de l'entitat per aquesta Llei o pels estatuts respectius.
El nombre de vocals del consell és el que fixen els estatuts, i no pot ser inferior a deu ni superior a vint-i-un.
La presència en aquest dels grups representats a l'assemblea ha de ser proporcional a la d'aquests, salvant les fraccions que resulten de llur reducció numèrica.
L'atribució d'aquesta representació en el consell és fixada pels estatuts de cada caixa d'estalvis, i no en pot restar exclòs cap sector integrant de l'assemblea.
Les persones membres del consell d'administració són nomenades per l'assemblea general entre les persones membres de cada sector de representació a proposta de la majoria del sector respectiu, del consell d'administració o d'un 25% de les persones membres de l'assemblea.
Com a excepció a aquesta regla es podran nomenar fins a quatre vocals del consell d'administració, dos en representació de les corporacions locals i dos en representació de les persones impositores, entre persones que no siguin membres de l'assemblea, però que compleixin els requisits adequats de professionalitat, i sense que això suposi anul·lar la presència en el consell d'administració de representants dels grups esmentats que tinguin la condició de membres de l'assemblea.
Les persones membres del consell d'administració són afectades, com a mínim, per incompatibilitats idèntiques a les establertes per als consellers i conselleres generals.
Autorització de determinades operacions
La concessió de crèdits, avals i garanties de la caixa d'estalvis a les persones membres del consell d'administració, a les persones membres de la comissió de control, al director o directora general, o a llurs cònjuges, ascendents, descendents i col·laterals fins a segon grau, i també a les societats en les quals aquestes persones tenen una participació que, aïlladament o conjuntament, és majoritària, en les quals exerceixen els càrrecs de president o presidenta, conseller o consellera, administrador o administradora, gerent, director o directora general o assimilat, ha de ser autoritzada pel consell d'administració de la caixa d'estalvis i s'ha de comunicar al Departament d'Economia i Finances, el qual l'ha d'autoritzar expressament.
També calen aquestes autoritzacions perquè les persones a què fa referència l'apartat anterior puguin alienar a la caixa d'estalvis béns o valors propis o emesos per la mateixa entitat.
Perden la condició de vocals les persones que deixen de pagar qualsevol deute que tinguin amb la caixa d'estalvis.
La concessió de crèdits a les persones representants del personal es regeix pel que disposen els convenis col·lectius.
El mandat de les persones membres del consell d'administració és de sis anys.
Els estatuts poden establir que les persones membres del consell d'administració puguin ser reelegides.
El límit temporal d'exercici del càrrec de vocal del consell d'administració no pot superar els dotze anys de forma continuada o interrompuda.
Les persones membres del consell d'administració s'han de renovar per meitats cada tres exercicis, respectant sempre la proporcionalitat de les representacions que el componen.
El procediment i les condicions per proveir les places vacants en el consell d'administració s'han de determinar per reglament, sense que en cap cas es puguin fer nomenaments provisionals.
Les persones membres del consell d'administració cessen en l'exercici del càrrec en els mateixos supòsits que els que relaciona l'article 21 per als consellers i conselleres generals.
El consell d'administració nomena entre els seus membres el president o presidenta, que ho és, alhora, de l'entitat, per majoria de dos terços, i un vicepresident o vicepresidenta, o més, que el substitueixen per ordre.
Nomena també un secretari o secretària, que pot ser membre del consell d'administració.
En el cas de caixes d'estalvis fundades per una entitat pública, els estatuts en poden atribuir la presidència a un o una vocal del consell d'administració designat per aquesta entitat.
Si manca acord sobre el nomenament del president o presidenta, o en absència d'aquest, convoca i presideix les reunions i n'exerceix les funcions un o una dels vicepresidents, per ordre, o, en absència d'aquests, el o la vocal de més edat.
El consell es reuneix sempre que cal per a la bona marxa de l'entitat, i, com a mínim, una vegada cada dos mesos.
La convocatòria correspon al president o presidenta a iniciativa pròpia o a petició d'un terç, com a mínim, dels membres del consell.
Perquè els acords siguin vàlids, cal l'assistència a la reunió de la meitat més una de les persones membres del consell, com a mínim.
El director o directora general de l'entitat assisteix a les reunions del consell amb veu i vot, llevat de quan cal prendre decisions que l'afecten.
Corresponen al president o presidenta de la caixa d'estalvis, que no pot ser executiu, les funcions següents, sens perjudici de les facultats del director o directora general i dels apoderaments i les delegacions que s'hagin establert:
a) Representar institucionalment la caixa d'estalvis i les entitats que en depenguin, sens perjudici de les funcions que s'atribueixen en aquesta matèria al consell d'administració.
b) Convocar, després de l'acord corresponent del consell d'administració, les assemblees generals ordinàries i extraordinàries, i presidir-les.
c) Convocar i presidir les reunions del consell d'administració i, eventualment, si així ho estableixen els estatuts, les comissions delegades.
d) Actuar en representació de la caixa d'estalvis davant dels organismes corporatius i representatius del sector, d'acord amb el que estableixen llurs estatuts.
e) Signar, en nom de la caixa d'estalvis, amb els acords previs que legalment o estatutàriament calguin, els contractes, convenis o altres instruments jurídics amb les administracions públiques i amb les altres entitats.
f) Actuar, en representació de la caixa d'estalvis, per a l'execució dels acords que adopti l'assemblea general o el consell d'administració, davant dels òrgans reguladors, sens perjudici de les atribucions dels altres òrgans.
g) Vetllar perquè es compleixin les disposicions legals que obliguen o afecten les caixes d'estalvis, els preceptes dels estatuts i dels reglaments d'aquestes i els acords dels òrgans col·legiats que presideixi.
El consell d'administració pot delegar facultats en una o més comissions delegades, entre les quals és obligatòria la creació d'una comissió delegada d'obres socials.
Facultats de la comissió de control
Són facultats de la comissió de control:
a) Supervisar la gestió del consell d'administració, vetllant per l'adequació dels seus acords a les directrius i les resolucions de l'assemblea general i als fins propis de l'entitat.
b) Vigilar el funcionament i la tasca desenvolupada pels òrgans d'intervenció de l'entitat.
c) Conèixer els informes d'auditoria externa i les recomanacions que formulen els auditors.
d) Revisar el balanç i el compte de resultats de cada exercici anual i formular les observacions que consideri escaients.
e) Elevar a l'assemblea general informació de la seva actuació, si més no, un cop l'any.
f) Requerir del president o presidenta la convocatòria de l'assemblea general amb caràcter extraordinari quan ho considera convenient.
g) Controlar els processos electorals per a la composició de l'assemblea i del consell d'administració, juntament amb el Departament d'Economia i Finances.
h) Conèixer i donar la seva opinió sobre els informes de la comissió delegada d'obres socials.
i) Proposar al Departament d'Economia i Finances la suspensió dels acords del consell d'administració en cas que aquests vulnerin les disposicions vigents.
j) Qualsevol altra que li atribueixin els estatuts.
La comissió de control ha d'informar immediatament el Departament d'Economia i Finances de les irregularitats observades en exercici de les seves funcions, per tal que aquest prengui les mesures adients, sens perjudici de les facultats d'aquella de demanar la convocatòria d'assemblea general i de l'obligació de comunicar directament al Banc d'Espanya o a l'òrgan estatal que correspongui les qüestions relacionades amb llurs competències.
La comissió de control ha d'elaborar els informes establerts per reglament, els quals han de ser tramesos al Departament d'Economia i Finances.
La comissió de control està formada, com a mínim, per una persona representant de cadascun dels grups que integren l'assemblea, bé que els estatuts poden ampliar el nombre de vocals aplicant criteris de proporcionalitat.
Els o les vocals són elegits per l'assemblea general entre els seus membres que no tenen la condició de vocals del consell d'administració.
La comissió elegeix un president o presidenta i un secretari o secretària entre els seus membres.
Per al compliment de les seves funcions, la comissió de control s'ha de reunir tota vegada que sigui convocada pel president o presidenta a iniciativa pròpia o a petició d'un terç dels seus membres i, com a mínim, un cop al trimestre.
En l'exercici de les seves funcions, pot sol·licitar al consell d'administració i al director o directora general els antecedents i la informació que considera necessaris.
El director o directora general executa els acords del consell d'administració i exerceix les altres funcions que els estatuts o els reglaments de l'entitat li encomanen.
El director o directora general és designat pel consell d'administració i és confirmat per l'assemblea general de la caixa d'estalvis entre persones amb capacitat, preparació tècnica i experiència suficients per desenvolupar les funcions del càrrec.
El director o directora general ha de cessar en el càrrec:
a) Per acord del consell, per al qual cal l'assistència de les dues terceres parts i el vot de la meitat més una, com a mínim, de les persones membres d'aquest, i ha de ser ratificat per l'assemblea general de la caixa d'estalvis.
b) En virtut d'expedient disciplinari instruït pel Departament d'Economia i Finances, per pròpia iniciativa o a proposta del Banc d'Espanya o d'institucions financeres de caràcter públic dependents de la Generalitat.
c) Per jubilació, a l'edat fixada pels estatuts de la caixa d'estalvis.
El cessament en el càrrec de director o directora general no afecta els drets derivats de la seva relació laboral amb l'entitat.
L'exercici del càrrec de director o directora general exigeix dedicació exclusiva, sens perjudici de les activitats que pot exercir en representació de la caixa d'estalvis.
De la regulació dels òrgans de govern
D'acord amb les disposicions d'aquesta Llei i les disposicions reglamentàries que la despleguen, els estatuts socials de les caixes d'estalvis han de regular el funcionament dels òrgans de govern, particularment:
a) Els requisits per a les convocatòries ordinària i extraordinària de l'assemblea general, els terminis i la publicitat.
b) Els quòrums exigits per a la validesa de les reunions de l'assemblea general, en primera i en segona convocatòria, i les majories necessàries per a l'adopció d'acords.
c) Els requisits per a la convocatòria de les sessions del consell d'administració i de la comissió de control.
d) Les regles per a la renovació parcial de les persones membres dels òrgans de govern.
e) Les previsions per cobrir les vacants que es produeixen en els òrgans per finiment del mandat de llurs membres o per qualsevol altra causa.
f) L'establiment del límit d'edat màxim per ser elegit membre del consell d'administració i de la comissió de control.
Mentre no s'estableixi, aquest límit és de setanta anys.
Durada dels càrrecs i procediments d'elecció
El mandat de les persones membres dels òrgans de govern és de sis anys.
Mentre no s'hagi complert el mandat per al qual van ser designats, i llevat dels casos que específicament estableix l'article 21, el nomenament dels consellers i conselleres generals és irrevocable.
Els reglaments de cada caixa d'estalvis, d'acord amb les normes legals i reglamentàries de la Generalitat i dels seus estatuts, han de fixar els procediments d'elecció de les persones membres que han d'integrar els òrgans de govern.
Del Registre d'Alts Càrrecs i Consellers Generals de les Caixes d'Estalvis de Catalunya
Creació del registre i règim d'inscripcions
Es crea, al Departament d'Economia i Finances, el Registre d'Alts Càrrecs i Consellers Generals de Caixes d'Estalvis de Catalunya, en el qual s'han d'inscriure els nomenaments, les reeleccions i els cessaments de les persones membres de l'assemblea general, del consell d'administració i de la comissió de control, i del director o directora general.
Les comunicacions a aquest Registre s'han de fer en un termini de quinze dies hàbils posteriors a l'acte corresponent.
Les altes i les baixes del Registre d'Alts Càrrecs i Consellers Generals de Caixes d'Estalvis de Catalunya, llevat de les relatives a les persones membres de l'assemblea general, s'han de notificar al Banc d'Espanya en un termini de quinze dies hàbils, i es poden comunicar per mitjà d'un certificat a tota persona que en justifiqui l'interès.
Les inscripcions corresponents en el Registre d'Alts Càrrecs i Consellers Generals de Caixes d'Estalvis de Catalunya són un requisit previ perquè els nomenaments dels càrrecs subjectes a inscripció siguin efectius.
L'òrgan responsable del Registre disposa d'un termini de vint dies hàbils des de la comunicació per fer-ne la corresponent inscripció, transcorregut el qual s'entén que ha estat feta vàlidament.
Si s'ha de denegar la inscripció, la denegació s'ha de notificar mitjançant una resolució motivada a l'entitat interessada, amb indicació dels defectes que s'hagin d'esmenar, si escau, i del règim de recursos aplicable.
Els actes atorgats fins a la inscripció en l'esmentat registre per les persones nomenades tenen validesa des de la celebració.
Dels coeficients, les inversions i l'expansió
En el marc de les bases i de l'ordenació del crèdit i de la política monetària de l'Estat, el Departament d'Economia i Finances qualifica les inversions computables en el coeficient d'inversió de les caixes d'estalvis amb domicili central a Catalunya.
Règim d'autorització de determinades operacions
El Govern de la Generalitat, amb caràcter general, pot sotmetre a autorització prèvia les inversions de les caixes d'estalvis en immobles, en accions, en participacions o en d'altres actius materials, la concessió de grans crèdits o la concentració de riscos en una persona o en un grup.
Pertoca al Departament d'Economia i Finances concedir aquestes autoritzacions.
La necessitat d'autorització prèvia s'ha de relacionar amb una quantitat determinada o amb el volum de recursos propis o totals de la caixa d'estalvis.
Obertura i tancament d'oficines
Les caixes d'estalvis que regula aquesta Llei poden obrir oficines en el territori de Catalunya, d'acord amb les normes que dicta el Departament d'Economia i Finances i d'altres que els són aplicables.
Les caixes d'estalvis han de comunicar al Departament d'Economia i Finances l'obertura i el tancament d'oficines fets fora de Catalunya, d'acord amb la legislació sobre aquesta matèria.
De la Federació Catalana de Caixes d'Estalvis
Les caixes d'estalvis amb domicili central a Catalunya es poden agrupar en una federació que té personalitat jurídica pròpia, les finalitats de la qual són:
a) Exercir la representació individual i col·lectiva de les caixes d'estalvis federades davant els poders públics.
b) Procurar la captació, la defensa i la difusió de l'estalvi i orientar les inversions de les caixes d'estalvis, d'acord amb les normes generals sobre inversió regional.
c) Promoure i coordinar la prestació de serveis tècnics i financers.
d) Planificar la creació d'obres socials i proposar al Govern les inversions bàsiques per a obres socials a què es refereix l'article 4.1.
A aquests efectes, les propostes de la Federació han de ser informades prèviament per la comissió mixta integrada per representants de la Generalitat i de la mateixa Federació que es reguli per reglament.
La Federació Catalana de Caixes d'Estalvis es regeix per una junta de govern integrada per representants de totes les caixes d'estalvis federades amb domicili a Catalunya.
Els acords són vinculants, i s'han de prendre per majoria de vots presents o representats, en la forma que determinen els estatuts, els quals també poden establir la necessitat del vot unànime per a determinades matèries.
Els estatuts poden preveure l'emissió de vots ponderats.
Cap acord no pot comportar l'assumpció d'obligacions econòmiques per a les caixes d'estalvis federades sense la ratificació expressa de l'òrgan de govern corresponent d'aquestes.
La junta de govern de la Federació està integrada per dos persones representants de cada caixa d'estalvis, que són llurs respectius president o presidenta i director o directora general.
S'hi pot incorporar, a més, una persona representant designada pel Govern.
Els estatuts de la Federació Catalana de Caixes d'Estalvis han de ser aprovats pel conseller o consellera d'Economia i Finances.
De l'excedent de les caixes d'estalvis
Les caixes d'estalvis han de destinar la totalitat de llurs excedents que no s'apliquin a reserves a la creació i el manteniment d'obres socials.
Ambdues destinacions s'han de ponderar d'acord amb una valoració equilibrada entre la consecució d'un nivell de recursos propis suficient i una aportació significativa a l'obra social.
S'han d'establir per reglament les normes sobre la distribució dels excedents de les caixes d'estalvis entre les reserves i el manteniment d'obres socials.
Aprovació dels acords de distribució
Correspon al Departament d'Economia i Finances aprovar els acords de l'assemblea general de les caixes d'estalvis relatius a la determinació dels excedents i a llur distribució, d'acord amb la normativa aplicable.
De la informació al Protectorat
Les caixes d'estalvis estan obligades a facilitar al Departament d'Economia i Finances, en la forma que es determini per reglament, tota mena d'informació sobre la seva activitat i gestió.
Al tancament de cada exercici econòmic anual, les caixes d'estalvis han de redactar una memòria explicativa de llurs activitats econòmica, administrativa i social.
Aquesta memòria ha de contenir el balanç i el compte de resultats a 31 de desembre.
Un exemplar de la memòria s'ha de trametre al Departament d'Economia i Finances, un cop aprovada per l'assemblea general de la caixa d'estalvis.
Les caixes d'estalvis han de sotmetre a auditoria externa els estats financers i el compte de resultats de cada exercici.
El Departament d'Economia i Finances pot establir l'abast i el contingut dels informes d'auditoria que li han de trametre les caixes d'estalvis.
De la inspecció, les sancions i la intervenció
En el marc de les bases aprovades per l'Estat sobre ordenació del crèdit i de la banca, i d'acord amb les directrius del Govern de la Generalitat, el Departament d'Economia i Finances exerceix, dins el seu àmbit de competències, les funcions de coordinació i d'inspecció de les caixes d'estalvis.
Supòsits de responsabilitat disciplinària
Les caixes d'estalvis, el director o directora general, les persones membres del consell d'administració i, d'acord amb el que estableixi la normativa bàsica estatal, les persones que formen part de llurs altres òrgans de govern incorren en responsabilitat disciplinària si incompleixen les disposicions relatives a les lletres següents:
b) La distribució d'excedents i l'obra beneficosocial.
d) La remissió de balanços, comptes de resultats i estats complementaris.
e) La utilització impròpia del nom de la caixa d'estalvis.
Les sancions a imposar en els incompliments que estableix l'article 56 són les següents:
b) L'amonestació comunicada a la resta de les caixes d'estalvis de Catalunya.
d) L'exclusió del Registre de Caixes d'Estalvis.
No es pot imposar cap sanció sense la incoació prèvia d'expedient tramitat amb audiència de les persones interessades.
El procediment i el règim sancionador s'han de desplegar per reglament.
Les sancions de les lletres a), b) i c) de l'apartat 1 les ha d'imposar el Departament d'Economia i Finances, i la corresponent a la lletra d) l'ha d'imposar el Govern de la Generalitat, tot això sens perjudici de la legislació de l'Estat sobre el fons de garantia de dipòsits de les caixes d'estalvis.
Ús indegut d'elements identificatius
El Departament d'Economia i Finances pot sancionar amb multa de fins a 300.506,05 euros i amb inhabilitació les persones o entitats que sense haver estat inscrites com a caixes d'estalvis o monts de pietat en el Registre de Caixes d'Estalvis de Catalunya o en el Registre Especial d'Estatuts-Institucions Financeres efectuen operacions pròpies d'aquestes entitats o utilitzen denominacions o altres elements d'identificació, propagandístics o publicitaris que es poden confondre amb l'activitat de les caixes d'estalvis autoritzades.
La suspensió dels òrgans de govern i de direcció de les caixes d'estalvis i la intervenció d'aquestes ha de ser decretada pel Govern de la Generalitat, a proposta del Departament d'Economia i Finances o del Banc d'Espanya, si s'escau, quan així ho aconsellin situacions de greu irregularitat administrativa o econòmica.
Per motius d'urgència les pot decretar el conseller o consellera d'Economia i Finances, que ha de sotmetre l'acord a la ratificació del Govern de la Generalitat.
També se'n pot decretar la intervenció mitjançant petició fonamentada dels òrgans de govern de la caixa d'estalvis.
L'acord d'intervenció ha de ser motivat i n'ha d'expressar l'abast i les limitacions.
En cas d'intervenció, les despeses causades per aquesta són a càrrec de la caixa d'estalvis afectada.
Obligacions dels òrgans de govern
Els òrgans de govern de les caixes d'estalvis han d'adoptar els acords necessaris perquè s'executin i compleixin degudament les normes que conté aquesta Llei.
Normes d'adaptació al termini de durada dels mandats de les persones membres d'òrgans de govern
El període màxim de mandat de dotze anys de les persones membres dels òrgans de govern que exerceixen el càrrec a 5 d'agost de 2006 es pot superar, amb caràcter transitori i excepcional, si així resulta de l'aplicació de les regles següents:
a) El període de mandat de les persones membres dels òrgans de govern que exerceixen el càrrec a 5 d'agost de 2006 fineix quan venç el termini que els estatuts establien en el moment de l'elecció.
b) No obstant el que estableix la lletra a), l'assemblea de la caixa d'estalvis pot prorrogar dos anys el període de mandat de les persones membres dels òrgans de govern que exerceixen el càrrec a 5 d'agost de 2006.
c) Per respectar el període triennal entre les successives renovacions per meitats que estableixen els articles 20.4 i 30.4, les persones membres dels òrgans de govern que hagin accedit al càrrec en la darrera renovació, efectuada abans del 5 d'agost de 2006, perllonguen el mandat fins a l'assemblea de l'any següent al que els correspondria d'acord amb les regles a) i b).
Autorització per al desplegament reglamentari
S'autoritza el Govern de la Generalitat perquè dicti les disposicions oportunes per fer el desplegament d'aquesta Llei.